Na podlagi 36. člena Zakona o kmetijstvu – uradno prečiščeno besedilo (Uradni list RS, št. 51/06) in 137. in 142. člena Statuta Občine Medvode – uradno prečiščeno besedilo (Uradni list RS, št. 29/2006)  je Občinski svet občine Medvode na 8. seji  dne 9.10.2007 sprejel

P R A V I L N I K

o dodeljevanju državnih pomoči za  ohranjanje in razvoj
 kmetijstva in podeželja v občini Medvode
za programsko obdobje 2007-2013

I. SPLOŠNE DOLOČBE

1. člen

(vsebina pravilnika) 
Ta pravilnik določa področje uporabe, pogoje ter vrste pomoči  za  majhna in srednje velika podjetja kot je opredeljeno v Prilogi 1 Uredbe Komisije (ES) št. 70/2001 z dne 12. januarja 2001 o uporabi členov 87 in 88 Pogodbe Evropske skupnosti pri pomoči za majhna in srednje velika podjetja (UL L št. 10 z dne 13. 1. 2001, str. 33, z vsemi spremembami),  v nadaljevanju: priloga 1 Uredbe (ES) št. 70/2001 v skladu z  Uredbo Komisije (ES) št. 1857/2006  z dne 15. decembra 2006 o uporabi členov 87 in 88 Pogodbe pri državni pomoči za majhna in srednje velika podjetja, ki se ukvarjajo s  proizvodnjo in prirejo kmetijskih proizvodov in o spremembi Uredbe (ES) št. 70/2001 (UL L št. 358 z dne 16. 12. 2006, str. 3, v nadaljevanju Uredba  za skupinske izjeme) in z Uredbo komisije (ES) št. 1998/2006 z dne 15. decembra 2006 o uporabi členov 87 in 88 Pogodbe  pri pomoči de minimis  (UL L št. 379 z dne 28. 12. 2006, str. 5) za naložbe v  dopolnilne  in nekmetijske dejavnosti na kmetijah ter z Uredbo Sveta (ES) št. 1698/2005 z dne 20. septembra 2005 o podpori za razvoj podeželja Evropskega kmetijskega sklada za razvoj podeželja (EKSRP) (UL L št. 277, z dne 21. 10. 2005, str. 1-40).

2. člen

(način zagotavljanja sredstev)

Sredstva  za izvedbo ukrepov ohranjanja in razvoja kmetijstva ter podeželja za obdobje 2007-2013 v občini Medvode  (v nadaljevanju: občina) se zagotavljajo v proračunu občine. Okvirna letna višina sredstev znaša 100.000 EUR. Višina sredstev se določi  z Odlokom o proračunu Občine  Medvode za tekoče leto. 

3. člen

(oblika pomoči)

Sredstva za ukrepe po tem pravilniku se dodeljujejo v določeni višini za posamezne namene kot nepovratna sredstva v obliki dotacij.
4. člen

(izrazi)

Izrazi, uporabljeni v tem pravilniku, imajo naslednji pomen:

· »pomoč« pomeni vsak ukrep, ki izpolnjuje merila iz  člena 87 (1) Pogodbe;

· »kmetijski proizvodi «  pomenijo  proizvode iz seznama v Prilogi 1 pogodbe ES, razen ribiških  proizvodov in proizvodov iz ribogojstva, zajetih v Uredbi Sveta (ES) št. 104/2000, proizvode, ki se uvrščajo v oznake KN 4502, 4503 in 4504 (plutasti izdelki), proizvode, ki posnemajo ali nadomeščajo mleko in mlečne proizvode, kakor je navedeno v členu 3(2) Uredbe EGS št. 1898/87;

· »predelava kmetijskih proizvodov« pomeni  vsak postopek na kmetijskem proizvodu po katerem proizvod ostane kmetijski proizvod, razen dejavnosti na kmetijah za pripravo živalskega ali rastlinskega proizvoda za prvo prodajo;

· »trženje kmetijskih proizvodov« pomeni imeti na zalogi ali razstavljati z namenom prodaje, ponudbe za prodajo, dobave ali katerega koli drugega načina dajanja v promet razen prve prodaje primarnega proizvajalca prodajnemu posredniku ali predelovalcu in vsake dejavnosti priprave proizvoda za tako prvo prodajo; prodaja, ki jo opravi primarni proizvajalec končnemu potrošniku, se šteje za trženje, če se opravlja v ločenih, za to namenjenih prostorih;
· »majhna podjetja« pomeni podjetje, ki ima manj kot 50 zaposlenih in 10 milijonov evrov letnega prometa;

· »srednje velika podjetja« imajo manj kakor 250 zaposlenih ter letni promet, ki ne presega 50 milijonov evrov in /ali letno bilančno vsoto, ki ne presega 43 milijonov evrov;
· »mikropodjetje« pomeni podjetje, ki ima  manj kot 10 zaposlenih in manj kot 2 milijona EUR letnega prometa ;

· »bruto intenzivnost pomoči« pomeni znesek pomoči, izražen kot odstotek stroškov, za katere je projekt upravičen do pomoči. Vsi uporabljeni zneski so zneski pred odbitkom neposrednih davkov;

· »območja z omejenimi možnostmi« pomeni območja, kakor so jih države članice opredelile na podlagi člena 17 Uredbe (ES) št. 1257/1999 (v nadaljevanju OMD);
· »kakovosten proizvod« pomeni proizvod, ki izpolnjuje merila, določena v skladu s členom 32 Uredbe (ES) št. 1698/2005;
· »slabe vremenske razmere«, ki jih lahko izenačimo z naravnimi nesrečami,  pomeni vremenske pojave, kot so zmrzal, toča, led, dež ali suša, ki uničijo v posameznem pojavu več kot 30 % običajne letne proizvodnje določenega kmeta, dosežene v predhodnem triletnem obdobju, ali triletnega povprečja, osnovanega na predhodnem petletnem obdobju;

· »podjetja v težavah« pomeni, da se za ta namen štejejo Smernice Skupnosti o državni pomoči za reševanje prestrukturiranje podjetij v težavah (UL L št. 244 z dne 1.10.2004 str. 2-17). Podjetja v težavah pomeni, ko ni zmožno z lastnimi sredstvi ali s sredstvi, ki jih lahko pridobi od svojih lastnikov/delničarjev ali upnikov, preprečiti izgube, ki bi brez zunanjega posredovanja državnih organov kratkoročno ali srednjeročno skoraj gotovo ogrozile obstoj družbe.
5. člen

(vrste pomoči)

Za uresničevanje ciljev ohranjanja in razvoja kmetijstva in podeželja v občini se  sredstva za izvajanje ukrepov usmerjajo preko naslednjih pravnih podlag  in ukrepov:

	Pravna podlaga
	ukrep

	Uredba Komisije (ES) št. 1857/2006 z dne 15. 12. 2006 o uporabi členov 87 in 88 Pogodbe  pri državni pomoči za majhna in srednje velika podjetja, ki se ukvarjajo s proizvodnjo kmetijskih proizvodov
	1. Naložbe v kmetijska gospodarstva za primarno proizvodnjo

2. Varstvo tradicionalnih krajin in stavb

3. Premestitev kmetijskih poslopij v javnem interesu

4. Pomoč za plačilo zavarovalnih premij

5. Pomoč za zaokrožitev zemljišč

6. Pomoč za spodbujanje kakovostnih kmetijskih proizvodov

7. Zagotavljanje tehnične podpore v kmetijstvu

	Uredba Komisije (ES) št. 1998/2006 z dne 15. 12. 2006 o uporabi členov 87 in 88 Pogodbe  pri pomoči de minimis
	8.  Naložbe za opravljanje dopolnilne dejavnosti na kmetijah 



	Ostali ukrepi občine
	9.  Izvajanje  lokalne razvojne strategije 


6. člen

 (splošni cilji) 

Z uresničevanjem predlaganih pomoči, ki jih bo Občina Medvode izvajala v skladu s tem pravilnikom in sprejetim proračunom v obdobju 2007-2013, se bodo dosegali naslednji cilji sprejetih ukrepov:
· ohranjanje in izboljšanje naravnega okolja,

· ohranjanje poseljenosti in kulturne krajine,

· povečanje konkurenčnosti primarnega sektorja,

· boljša učinkovitost in strokovnost kmetijstva,

· spodbujanje diverzifikacije.

7. člen

(upravičenci do pomoči)

Upravičenci do pomoči so:

· pravne in fizične osebe – majhna in srednje velika podjetja, kot je opredeljeno v Prilogi I (Uredbe (ES) št. 70/2001), ki se ukvarjajo s kmetijsko dejavnostjo, imajo stalno bivališče oziroma sedež v občini,  so vpisani v register kmetijskih gospodarstev in imajo v lasti oz. v zakupu kmetijska zemljišča, ki ležijo na območju občine (v nadaljevanju: nosilci kmetijskega gospodarstva);
· člani kmetijskega gospodinjstva, ki imajo stalno prebivališče na naslovu nosilca dejavnosti;
· organizacije, ki so registrirane za izvajanje tehnične pomoči na področju kmetijstva na območju občine ali regije;
· registrirana stanovska in interesna združenja in zveze, ki delujejo na področju kmetijstva, gozdarstva in prehrane na območju občine ali regije.
8. člen

(način dodeljevanja pomoči)

1. Župan s sklepom določi besedilo javnega razpisa, razpisno dokumentacijo  in razpisni rok.

2. Javni razpis se objavi v Uradnem listu Republike Slovenije, na spletni strani občine , lokalni televiziji in Obveščevalcu, praviloma za vsako proračunsko leto posebej.
3. Upravičenci uveljavljajo pravico do pomoči na podlagi vloge na javni razpis in prilog, ki so opredeljene v javnem razpisu.

4. Postopek javnega razpisa za dodelitev sredstev vodi komisija, ki jo s sklepom imenuje župan. Komisijo sestavljajo predsednik in dva člana.
5. Komisija pregleda predloge, prispele na razpis. Če ugotovi, da predlog ni popoln, pozove predlagatelja, da ga v roku osmih dni dopolni. Nepopolne vloge, ki jih vlagatelj v roku ni dopolnil, se zavržejo.
6. Komisija  odpira zahtevke po zaporednem vrstnem redu prispetja vlog. Po pregledu vlog na podlagi pogojev in kriterijev iz tega pravilnika komisija pripravi predlog prejemnikov sredstev. 

7. V primeru, da višina dodeljenih pomoči popolnih vlog presega razpoložljiva sredstva za posamezen ukrep, komisija opravi oceno vlog na podlagi meril za ocenjevanje in šele nato pripravi predlog prejemnikov sredstev.

8. Vodja občinske uprave s sklepom o izidu razpisa obvesti vse prijavljene na razpis. Upravičencem se izda sklep o višini, namenu in opravičljivih stroških odobrenih sredstev za posamezen ukrep. Zoper ta sklep je možno podati ugovor županu v roku osem dni od prejema sklepa. Odločitev župana o ugovoru je dokončna.

9. Investicije ne smejo biti začete pred prejemom sklepa  o višini odobrenih sredstev. 

10. Medsebojne obveznosti med Občino Medvode in prejemnikom pomoči se uredijo s pogodbo.

9. člen

(izplačila sredstev)

Upravičencem se sredstva iz proračuna občine izplačajo na podlagi zahtevka posameznega upravičenca. Zahtevek mora vsebovati s pogodbo opredeljena dokazila.
10. člen

(letni program ukrepov)

Prednostne naloge in višino sredstev v okviru navedenih vrst pomoči vsako leto predlaga županu Odbor za kmetijstvo in gozdarstvo občinskega sveta, na podlagi razpoložljivih sredstev v proračunu občine.
Letni program ukrepov  na osnovi določil pravilnika in mora vsebovati najmanj:

· navedbo ukrepa¸ 
· višino razpoložljivih sredstev za posamezni ukrep, 

· predmet podpore, pogoje upravičenosti, opravičljive stroške, upravičence in finančne določbe za dodelitev sredstev iz pravilnika in druge pogoje, ki jih ta pravilnik ne določa.

11. člen
(merila in kriteriji)

Merila in kriteriji za dodeljevanje državnih pomoči po tem pravilniku bodo podrobneje določena v javnem razpisu.

12. člen

(javni razpis) 
1. Javni razpis mora vsebovati:

    1. ime oziroma naziv in sedež neposrednega uporabnika, ki dodeljuje sredstva;
    2. pravno podlago za izvedbo javnega razpisa;
    3. predmet javnega razpisa;
    4. navedba osnovnih pogojev za kandidiranje na javnem razpisu in meril, s pomočjo katerih se          med     tistimi, ki izpolnjujejo pogoje, izberejo prejemniki sredstev;
    5. okvirno višino sredstev, ki so na razpolago za predmet javnega razpisa;
    6. določitev obdobja, v katerem morajo biti porabljena dodeljena sredstva oziroma roki, če je predvideno zaporedno dodeljevanje sredstev;
    7. rok, do katerega morajo biti predložene vloge za dodelitev sredstev;
    8. datum odpiranja vlog za dodelitev sredstev oziroma datumi odpiranja vlog, če je v javnem razpisu predvideno zaporedno odpiranje le-teh;
    9. rok, v katerem bodo potencialni prejemniki obveščeni o izidu javnega razpisa;
    10. kraj, čas ter osebo, pri kateri lahko zainteresirani dvignejo razpisno dokumentacijo.
2. Vloga mora vsebovati z razpisom zahtevane podatke, predvsem:

· osnovne podatke o prosilcu (ime, naziv, sedež), KMG-MID številko, davčno številko, številko računa za nakazilo sredstev,

· namen zahtevka,

· izjavo o točnosti navedenih podatkov,

· izjavo, da upravičenec za ta namen v tekočem letu še ni prejel sredstev iz državnega ali občinskega proračuna ali mednarodnih virov, če pa je, njeno višino pridobi občina od izplačevalca oziroma njeno višino dokaže vlagatelj z ustrezno dokumentacijo,

· druge zahtevane priloge.
II. UKREPI
POMOČI, DODELJENE PO UREDBI ZA SKUPINSKE IZJEME 
13. člen

Naložbe v kmetijska gospodarstva za primarno proizvodnjo
(4. člen  Uredbe komisije (ES) št.1857/2006)

Namen ukrepa:

· posodabljanje in prestrukturiranje primarne kmetijske proizvodnje ob izpolnjevanju standardov Skupnosti,

· povečanje konkurenčnosti primarnega kmetijskega sektorja,

· dvig kakovosti v pridelavi,

· povečanje zaposlenosti,
· ohranjanje obdelanosti kmetijskih površin.

Cilji ukrepa:

· zmanjšanje proizvodnih stroškov,

· izboljšanje in preusmeritev proizvodnje,

· izboljšanje kakovosti,

· ohranjanje in izboljšanje naravnega okolja ali izboljšanje higienskih razmer ali standardov za dobro počutje živali,

· boljše izkoriščanje naravnih virov (pašnikov in travnikov).

Predmet pomoči:

1. Posodabljanje kmetijskih gospodarstev z živinorejsko in rastlinsko proizvodnjo:
· naložbe v posodobitev   hlevov s pripadajočo notranjo opremo (oprema za krmljenje, molžo in izločke) za prirejo mleka, mesa in jajc;
· naložbe v skladišča za krmo s pripadajočo opremo;
· nakup kmetijske mehanizacije in opreme, vključno z  računalniško programsko opremo;

· nakup kmetijskih zemljišč, v vrednosti do 10% celotne naložbe, če je nakup kmetijskega zemljišča sestavni del celotne investicije

· prva postavitev ekstenzivnih travniških sadovnjakov ter prva postavitev oz.  prestrukturiranje intenzivnih trajnih nasadov sadovnjakov, vključno z jagodišči, ter hmeljišč;
· nakup in postavitev rastlinjakov, plastenjakov vključno s pripadajočo opremo;

· nakup in postavitev mrež proti toči.

Pomoči se dodelijo za naložbe v živinorejsko in rastlinsko proizvodnjo na kmetijskih gospodarstvih, razen za rejo toplokrvnih pasem konj, perutnine in kuncev. Za rejo drobnice se pomoči dodelijo na območjih z omejenimi dejavniki. 

2. Urejanje pašnikov, kmetijskih zemljišč in dostopov:

· naložbe v postavitev pašnikov za nadzorovano pašo domačih živali in obor za rejo gojene divjadi;

· naložbe v izvedbo agromelioracijskih del in ureditev dostopov  (poljske poti, dovozne poti, poti v trajnih nasadih na kmetiji)  na kmetijskih gospodarstvih.

Upravičenci:

Nosilci kmetijskih gospodarstev.

Splošni pogoji upravičenosti:

· izdelan načrt izvedbe projekta  s popisom del, opreme in tehnologijo, ki ga pripravi za to pristojna strokovna institucija;

· ponudbo oziroma predračun za nameravano investicijo;

· pridobljeno ustrezno dovoljenje za izvedbo investicije, v kolikor se za to vrsto naložbe izdajajo dovoljenja;

· gradbena dela morajo biti izvedena v skladu z veljavnimi predpisi o graditvi objektov, urejanju prostora in varstvu okolja,

· mnenje o upravičenosti in ekonomičnosti investicije, ki ga pripravi pristojna strokovna služba;

· naložba mora biti v skladu s Standardi Skupnosti;

· kmetijsko gospodarstvo  mora prispevati k izpolnjevanju vsaj enega od naštetih specifičnih ciljev tega ukrepa, kar mora biti razvidno iz vloge;

· po zaključku investicije mora kmetijsko gospodarstvo izpolnjevati standard za dobro počutje živali;

· do pomoči so upravičena kmetijska podjetja, ki niso podjetja v težavah.

Upravičeni stroški:

· stroški posodobitve  hlevov (gradbena in obrtniška dela, oprema stojišč, ležišč, privezov in boksov, električna oprema, prezračevalni sistemi, napajalni sistemi, …); 

· stroški nakupa in montaže nove tehnološke opreme (za krmljenje,  molžo in izločke,….) 

· stroški nakupa materiala, opreme in stroški novogradnje pomožnih živinorejskih objektov; obnova ali rekonstrukcija gnojnih jam in gnojišč zaradi izpolnjevanja standarda nitratne direktive ni opravičljiv strošek.

· stroški nakupa nove kmetijske mehanizacije in opreme, vključno z  računalniško programsko opremo;

· stroški prve postavitve ekstenzivnih trajnih nasadov ali postavitve oz. prestrukturiranja (zamenjave sort) obstoječih intenzivnih trajnih nasadov (priprava zemljišča in postavitev opore in ograje, nakup večletnega sadilnega materiala, postavitev mrež proti toči, …);

· stroški nakupa in postavitve rastlinjaka ali plastenjaka s pripadajočo opremo;

· stroški nakupa in postavitve mrež proti toči;

· stroški nakupa opreme za ureditev pašnikov in obor (oprema za ograditev  in pregraditev pašnika na pašne čredinke, pašni aparat, ureditev napajališč, …);

· stroški izvedbe agromelioracijskih del, razen drenažna dela in materiala za drenažo. (stroški odstranjevanja zarasti, skal, planiranja,…).

· splošni stroški, povezani s pripravo in izvedbo investicije (honorarji arhitektov, inženirjev in svetovalcev, stroški študije za izvedljivost, nakup patentov in licenc,…).

Podpore se ne dodelijo za:

· davke, razne takse in režijske stroške,

· stroške zavarovanja,

· stroške za refinanciranje obresti,

· za že izvedena dela, razen za izdelavo projektne dokumentacije,

· investicije povezane z drenažiranjem kmetijskih zemljišč, drenažna dela ali opremo za namakanje in namakalna dela, razen, če taka naložba vodi k zmanjšanju prejšnje uporabe vode za najmanj 25%,
· nakup živali in samostojen nakup kmetijskih zemljišč,

· nakup enoletnih rastlin,

· investicije v naložbe trgovine,

· investicije, ki se izvajajo izven območja občine,

· investicije, ki so financirane iz drugih javnih sredstev Republike Slovenije in EU in

nakup proizvodnih pravic.

Finančne določbe:

- bruto intenzivnost pomoči: 

· do 50% upravičenih stroškov na območjih z omejenimi dejavniki;

· do 40% upravičenih stroškov za ostala območja;

če naložbo izvajajo mladi kmetje v petih letih od vzpostavitve kmetijskega gospodarstva, se intenzivnost pomoči poveča za 10% (te naložbe morajo biti opredeljene v poslovnem načrtu kot je določeno v členu 22 (c) in izpolnjeni morajo biti pogoji iz člena 22 Uredbe 1698/2006). 
- najmanjši/največji znesek dodeljene pomoči: 

Najmanjši znesek dodeljene pomoči je 200 EUR, najvišji znesek pa 10.000 EUR na kmetijsko gospodarstvo na leto. 

Pomoč se lahko dodeli, da se upravičencu omogoči, da doseže novo uvedene minimalne standarde glede okolja, higiene in dobrega počutja živali.   

Najvišji znesek dodeljen pomoči posameznemu podjetju ne sme preseči 400.000 EUR v katerem koli obdobju treh proračunskih let oz. 500.000 EUR na območjih z omejenimi dejavniki iz nacionalnih virov in lokalnih virov. 

14. člen

Varstvo tradicionalnih krajin in stavb
(5. člen  Uredbe Komisije (ES) št. 1857/2006)

Namen ukrepa:
Z ukrepom želimo ohranjati proizvodno in neproizvodno dediščino na podeželju – objekte/tradicionalne stavbe ter prispevati k privlačnosti vaškega okolja kot bivalnega prostora in potenciala za razvoj drugih dejavnosti. V okviru ukrepa se bodo izvajale podpore investicijam, ki imajo poseben pomen za ohranjanje naravne in kulturne dediščine na podeželju. 

Cilji ukrepa:

· ohranitev naravne in kulturne dediščine na podeželju,

· prispevati k izboljšanju kvalitete bivanja na podeželju.
Predmet podpore:
Predmet podpore je sofinanciranje obnove zgodovinskih znamenitosti, zaščitenih z občinskim odlokom in sicer:

- za naložbe, namenjene ohranjanju značilnosti neproizvodne dediščine, ki se nahajajo na kmetijskih gospodarstvih (arheološke, zgodovinske znamenitosti); 

- za naložbe za varstvo dediščine proizvodnih sredstev na kmetijah, kot so kmetijska poslopja, če naložba ne povzroči povečanja zmogljivosti kmetije.
Upravičenci:
Upravičenci do dodelitve državnih pomoči   za ohranjanje tradicionalnih stavb so  nosilci kmetijskih  gospodarstev, ki so  vpisani v register kmetijskih gospodarstev, tradicionalna stavba (objekt)  leži na območju Občine Medvode.
Splošni pogoji upravičenosti:
- objekt mora biti zaščiten z odlokom občine;

- obnova objekta mora potekati v skladu s kulturnovarstvenimi pogoji in kulturnovarstvenim soglasjem            Zavoda za varstvo kulturne dediščine Slovenije, OE Ljubljana;

- predloženi morajo biti predračuni.
Upravičeni stroški:
- splošni stroški, povezani s pripravo  in izvedbo investicije (stroški za pripravo dokumentacije za rekonstrukcijo (ponovno postavitev) ali obnovo oziroma sanacijo objekta, posnetek stanja, arhitekturni in statični načrt,  projekt gradnje ali obnove, popis del, konservatorski program,…),
- stroški nakupa materiala in izvedbe del.
Podpore se ne dodelijo za:

· davke, razne takse in režijske stroške,

· stroške zavarovanja,

· stroške za refinanciranje obresti,

· za že izvedena dela, razen za izdelavo projektne dokumentacije,

· investicije, ki se izvajajo izven območja občine in

· investicije, ki so financirane iz drugih javnih sredstev Republike Slovenije in EU.

Finančne določbe

- bruto intenzivnost pomoči: 

· za neproizvodne objekte  do 100% dejanskih stroškov,
· za proizvodna sredstva na kmetijah do 60% dejanskih stroškov oz. 75% na OMD, pod pogojem, da naložba ne povzroči povečanja proizvodne zmogljivosti kmetije,
· dodatna pomoč se lahko odobri v višini do 100% za pokritje dodatnih stroškov, ki nastanejo zaradi porabe tradicionalnih vrst materiala, ki je potreben za ohranitev značilnosti kulturne dediščine na stavbah. 

- najmanjši/največji znesek dodeljene pomoči:
Najmanjši znesek dodeljene pomoči je 200 EUR, najvišji znesek pa 3.000 EUR na kmetijsko gospodarstvo na leto. 
15. člen

Premestitev kmetijskih poslopij v javnem interesu
(6. člen  Uredbe Komisije (ES) št. 1857/2006)

Namen ukrepa:
Namen ukrepa je ublažiti posledice, ki nastanejo zaradi razlastitve zemljišča, odstranitve obstoječih stavb ter poseganje v proces utečene proizvodnje na kmetiji, skrajšati čas za ponovno vzpostavitev in eventualno izboljšanje pogojev. 
Cilj ukrepa: 

· upravičencu pomagati za čim prejšnjo vzpostavitev pogojev za normalno poslovanje.

Predmet podpore:
Predmet podpore je sofinanciranje premestitve poslopij, če je le-ta v javnem interesu, opredeljena s pravnim aktom.
Upravičenci:

Upravičenci so nosilci kmetijskih gospodarstev, ki so vpisani v register kmetijskih gospodarstev in imajo površine in sedež na območju Občine Medvode.

Pogoji upravičenosti:
Premestitev mora biti v javnem interesu Občine Medvode.
Upravičeni stroški:
· razstavljanje, odstranitev in ponovno postavitev obstoječih stavb,

· razstavljanje, odstranitev in ponovno postavitev obstoječih stavb, s posledico pridobitve nadomestnega modernejšega poslopja,
· razstavljanje, odstranitev in ponovno postavitev s povečanjem proizvodne zmogljivosti.

Finančne določbe:
- bruto intenzivnost pomoči:
· do 100% dejanskih stroškov, če premestitev poslopja zajema le razstavljanje, odstranitev in ponovno postavitev obstoječih stavb,
· če je posledica premestitve poslopja, da kmet dobi modernejše poslopje, mora sam prispevati vsaj 50% na OMD, na ostalih območjih pa vsaj 60% povečanja vrednosti poslopja po premestitvi. Če je upravičenec mladi kmet, je prispevek vsaj 55% na ostalih območjih ali 45% na OMD,
· če je posledica premestitve poslopja povečanje proizvodne zmogljivosti, mora kmet sam prispevati vsaj 60%,  na OMD pa vsaj 50% stroškov v zvezi s povečanjem zmogljivosti. Če je upravičenec mladi kmet, je prispevek vsaj 55% na ostalih območjih ali 45% na OMD.
- najmanjši/največji znesek dodeljene pomoči: 
Najmanjši znesek dodeljene pomoči je 500 EUR, najvišji znesek pa  20.000 EUR na kmetijsko gospodarstvo na leto. 
16. člen
Pomoč za plačilo zavarovalnih premij
(12. člen  Uredbe Komisije (ES) št. 1857/2006)

Namen ukrepa:

Namen ukrepa je s povečanjem obsega zavarovanj zmanjšati posledice in tveganja, ki jih na plodovih in posevkih naredijo neugodne vremenske razmere, ki jih lahko izenačimo z naravnimi nesrečami kot so spomladanska pozeba, toča, požar, udar strele, vihar in poplave ter zmanjšati tveganja in izgube, nastale zaradi bolezni domačih živali.

Cilj ukrepa:

· Zmanjšanje tveganja zaradi negativnih vremenskih razmer in bolezni živali na kmetijski proizvodnji.
Predmet podpore:
Sofinancira se zavarovalna premija,  v skladu z nacionalnim predpisom o sofinanciranju zavarovalnih premij za zavarovanje kmetijske proizvodnje za tekoče leto.

Predmet podpore je plačilo ali doplačilo zavarovalnih premij za zavarovanje pridelkov in živine.
Upravičenci:

Nosilci kmetijskih gospodarstev, ki so vpisani v register kmetijskih gospodarstev in imajo površine in sedež na območju Občine Medvode ter sklenejo zavarovalno pogodbo za tekoče leto.
Splošni pogoji upravičenosti:
Izpolnjevati določila nacionalnega predpisa, ki ureja sofinanciranje zavarovalnih premij  za zavarovanje kmetijske proizvodnje za tekoče leto. 
Upravičeni stroški:

Sofinanciranje zavarovalnih premij za: 

· zavarovanje posevkov in plodov  pred nevarnostjo toče, spomladansko pozebo, požarom, udarom strele, viharjem in poplavami, 

· zavarovanje živali pred nevarnostjo pogina zaradi bolezni.

Podpore se ne dodelijo:

· za tiste deleže pomoči, kot jih  z predpisom o sofinanciranju zavarovalnih premij za zavarovanje kmetijske proizvodnje za tekoče leto določi Vlada Republike Slovenije,

· kmetijskim gospodarstvom, ki niso vpisana v register kmetijskih gospodarstev, ki ga vodi pristojno ministrstvo za kmetijstvo,

· kmetijskim gospodarstvom, ki imajo sedež in pretežni del površin, ki so predmet zavarovanja, izven območja občine.
Pogoji pridobitve pomoči:
Upravičenec mora vlogi priložiti sklenjeno zavarovalno polico in potrdilo o plačilu zavarovalne premije. Pri tem pomoč ne sme ovirati delovanja notranjega trga zavarovalnih storitev.
Finančne določbe:
- bruto intenzivnost pomoči:

· Višina sofinanciranja občine je razlika med višino sofinanciranja zavarovalne premije iz nacionalnega proračuna do 50 % opravičljivih stroškov zavarovalne premije za zavarovanje posevkov in plodov ter zavarovanje živali za primer  bolezni.
- najmanjši/največji znesek dodeljene pomoči:

Najmanjši znesek dodeljene pomoči znaša 10 EUR, največji pa 1.000 EUR na upravičenca na leto.

17.  člen

Pomoč za zaokrožitev zemljišč
(13. člen  Uredbe Komisije (ES) št. 1857/2006)

Namen ukrepa:
Zaradi velikega števila majhnih in razpršenih parcel in neugodne posestne strukture  je namen ukrepa spodbuditi večji interes za zamenjavo kmetijskih zemljišč na območju občine in s tem povečati gospodarsko uspešnost kmetijskih gospodarstev.

Cilj ukrepa: 

· s sofinanciranjem združevanj in menjav kmetijskih zemljišč omogočiti večjo racionalnost pri obdelavi kmetijskih zemljišč in s tem zmanjšati stroške pridelave.

Predmet podpore:
Predmet podpore je sofinanciranje stroškov, nastalih z zaokrožitvijo zemljišč.
Upravičenci: 

Upravičenci do dodelitve državnih pomoči   za  zaokrožitev zemljišč so  nosilci kmetijskih  gospodarstev,  ki so  vpisani v register kmetijskih gospodarstev in imajo kmetijske površine na območju Občine Medvode.
Splošni pogoji upravičenosti:
Krijejo se upravičeni stroški, nastali v tekočem letu, vendar ne pred odobritvijo sredstev.
Upravičeni stroški:
Stroški pravnih in upravnih postopkov pri medsebojni menjavi  (zaokrožitvi) kmetijskih zemljišč.
Podpore se ne dodelijo:

· za aktivnosti, ki se izvajajo izven območja občine,

· za aktivnosti, ki so financirane iz drugih javnih sredstev Republike Slovenije in EU.
Finančne določbe:
· bruto intenzivnost pomoči:
· do 100 % upravičenih stroškov pravnih in upravnih postopkov.
· najmanjši/največji  znesek dodeljene pomoči:  

Največji znesek pomoči znaša 500 EUR na kmetijsko gospodarstvo na leto.

18. člen

Pomoč za spodbujanje kakovostnih kmetijskih proizvodov
(14. člen  Uredbe Komisije (ES) št. 1857/2006)

Namen ukrepa:
Namen ukrepa je spodbujati proizvodnjo kakovostnih kmetijskih proizvodov in s tem potrošnikom omogočiti večjo možnost dostopa do prehranskih proizvodov višje kakovosti. Prav tako je namen ukrepa promovirati območje pridelave kakovostnih kmetijskih proizvodov in s tem  širjenje in uveljavljanje podjetniških iniciativ.

Cilji ukrepa:

· doseganje višje dodane vrednosti za osnovne kmetijske proizvode,
· utrjevanje tržnega položaja kmetov,
· izboljšanje dohodkovnega položaja kmetov,
· povečanje števila kmetijskih gospodarstev, ki proizvajajo kakovostne kmetijske proizvode in so vključena v sheme kakovosti.
Predmet podpore:
Predmet podpore je spodbujanje proizvodnje kakovostnih kmetijskih proizvodov. 

Splošni pogoji upravičenosti:
Pomoč mora biti dostopna vsem upravičencem na ustreznem območju, in to na podlagi objektivno opredeljenih pogojev. Če storitve  zagotavljajo skupine proizvajalcev ali druge kmetijske organizacije za vzajemno pomoč, članstvo v takih skupinah ali organizacijah ne sme biti pogoj za dostop do storitev. Vsak prispevek nečlanov za kritje upravnih stroškov skupine ali organizacije se omeji na sorazmerne stroške za zagotavljanje storitve.

· izvajalci pomoči za spodbujanje proizvodnje kakovostnih kmetijskih proizvodov po tem pravilniku so organizacije, ki so registrirane za to dejavnost.
· občina z izvajalci sklene pogodbo v kateri opredeli posamezne naloge, časovne roke za izvedbo le-teh ter način izvedbe plačil.
Upravičeni stroški:
Pomoč se lahko odobri za pokritje stroškov naslednjih dejavnosti, če so v zvezi z izboljšanjem kakovosti kmetijskih proizvodov:

- za tržne raziskave, zasnovo in oblikovanje proizvoda, vključno s pomočjo za pripravo vlog za priznanje geografskih označb in označb porekla ali potrdil o posebni naravi proizvoda skladno z ustreznimi uredbami Skupnosti.
Finančne določbe:
- bruto intenzivnost pomoči:

· do 100 % dejansko nastalih stroškov v obliki subvencioniranih storitev in ne sme vključevati neposrednih plačil v denarju proizvajalcem
- najmanjši/največji  znesek dodeljene pomoči:
Najmanjši znesek dodeljene pomoči znaša 100 EUR, najvišji pa 1.000 EUR na projekt na leto.

19. člen

Zagotavljanje tehnične podpore
(15. člen  Uredbe Komisije (ES) št. 1857/2006)

Namen ukrepa:
Namen ukrepa je zagotavljati boljšo učinkovitost in strokovnost kmetijstva ter prispevati  k njegovi dolgoročni sposobnosti preživetja.  

Cilji ukrepa: 

· boljša učinkovitost kmetijstva in dolgoročna sposobnost preživetja,
· omogočiti nadomeščanje na kmetiji v primeru bolezni.
Predmet podpore:
- stroški izobraževanja in usposabljanja, svetovalnih storitev, organizacije forumov, tekmovanj, razstav in sejmov, sodelovanja na tekmovanjih, publikacij in spletišč;
- stroški nadomeščanja kmeta, kmetovega partnerja med boleznijo in dopustom.

Upravičenci:

1. društva in  združenja, 

2. registrirani izvajalci.
Občina Medvode  z upravičenci sklene pogodbo v kateri opredeli posamezne naloge, časovne roke za izvedbo le-teh ter način izvedbe plačil.
Splošni pogoji upravičenosti:
Upravičenci pod točki 1 in 2 prejšnjega odstavka morajo k vlogi predložiti letni program dela in pa dokazila, zahtevana z javnim razpisom. 

Pomoč mora biti dostopna vsem upravičencem na ustreznem območju in to na podlagi objektivno opredeljenih pogojev. Če tehnično podporo zagotavljajo skupine proizvajalcev ali druge kmetijske organizacije za vzajemno pomoč, članstvo v takih skupinah ali organizacijah ne sme biti pogoj za dostop do storitev. Vsak prispevek nečlanov za kritje upravnih stroškov skupine ali organizacije se omeji na stroške za zagotavljanje storitve.

Upravičeni stroški:
1. Na področju  izobraževanja in  usposabljanja kmetov in delavcev na kmetijskem gospodarstvu  se pomoč dodeli za kritje  stroškov organiziranja in materialnih stroškov za izvedbo programov usposabljanja (predavanja, informativna izobraževanja, krožki, tečaji, strokovne ekskurzije,…):
- najem prostora,

- honorar izvajalcu,

- oglaševanje,

- gradiva za udeležence,

- stroški izvedbe strokovnih ekskurzij.

 2. Na področju svetovalnih storitev, ki jih opravijo tretje strani:

- honorarji  za storitve, ki ne spadajo med trajne ali občasne dejavnosti niti niso v zvezi z običajnimi operativnimi stroški podjetja, na primer rutinsko davčno svetovanje, redne pravne storitve ali oglaševanje.

3. Na področju organizacije forumov za izmenjavo znanj med gospodarstvi, tekmovanj, razstav in sejmov ter sodelovanje na njih:

- stroški udeležbe,
- potni stroški, 
- stroški izdaje publikacij,
- najemnine  razstavnih prostorov,
- simbolične nagrade, podeljene na tekmovanjih do vrednosti 250 EUR na nagrado in zmagovalca.
4. Stroški publikacij (katalogov, spletišč), ki predstavljajo dejanske podatke o proizvajalcih iz dane regije ali proizvajalcev danega proizvoda, če so informacije in predstavitve nevtralne in imajo zadevni proizvajalci enake možnosti, da se predstavijo v publikaciji (kritje stroškov priprave in tiska katalogov, kritje stroškov vzpostavitve internetne strani).

5. Za nadomeščanja kmeta, kmetovega partnerja med boleznijo in dopustom:

- stroški strojnih storitev, 

- stroški dela nadomestne delovne sile.
Podpore se ne dodelijo:

· za že izvedene aktivnosti,

· za stroške za storitve povezane z običajnimi operativnimi stroški podjetja, na primer rutinsko davčno svetovanje, redne pravne storitve ali oglaševanje.
· za stroške svetovanja, ki so financirane v okviru javne svetovalne službe.
Finančne določbe:
- bruto intenzivnost pomoči:
· pomoč lahko krije do 100 %  upravičenih stroškov,
· pomoč se dodeli  v obliki subvencioniranih storitev in ne sme vključevati neposrednih plačil v denarju proizvajalcem, 

· kadar je tehnična pomoč namenjena upravičencem za dejavnost predelave in trženja kmetijskih in nekmetijskih proizvodov, se upošteva določila pravil »de minimis« za gospodarstvo. 

20. člen

Kumulacija

(19. člen  Uredbe Komisije (ES) št. 1857/2006)

Najvišji zneski pomoči, določeni v členih 13 do 19 tega pravilnika, se uporabljajo ne glede na to, ali  se  podpora za projekt ali dejavnost v celoti financira iz  državnih ali  lokalnih sredstev ali pa se delno financira iz sredstev  Skupnosti.

V zvezi z istimi stroški se pomoč izvzeta z Uredbo ES št.1857/2006, ne sme kumulirati z drugo državno pomočjo po členu 87(1) Pogodbe ali s finančnimi prispevki držav članic, vključno s tistimi iz drugega pododstavka člena 88(1) Uredbe (ES)št.1698/2005, ali s finančnimi sredstvi Skupnosti v zvezi z nekaterimi upravičenimi stroški, če bi bila s  tako kumulacijo presežena največja dovoljena intenzivnost pomoči določena z Uredbo ES št. 1857/2006.

Pomoč izvzeta z Uredbo (ES) št. 1857/2006 se ne sme kumulirati s podporo de minimis v smislu Uredbe (ES) številka 1860/2004 glede na iste upravičene odhodke ali naložbeni projekt, če bi bila s tako kumulacijo presežena intenzivnost pomoči, določena v Uredbi ES št. 1857/2006 in v tem pravilniku.
 SPLOŠNA PRAVILA ZA GOSPODARSTVO »de minimis«
(2. člen  Uredbe Komisije (ES) št. 1998/2006)

21. člen

Naložbe za opravljanje dopolnilne dejavnosti na kmetijah
(Uredba Komisije (ES) št. 1998/2006 o uporabi členov 87 in 88 Pogodbe pri pomoči de minimis)

Namen ukrepa:
Z ukrepom želimo ustvariti pogoje in možnosti za ustvarjanje novih delovnih mest ter realizacijo poslovnih idej članov kmečkega gospodinjstva. Namenjen je naložbam, ki so potrebne za začetek opravljanja dopolnilne dejavnosti ali za posodobitev in modernizacijo že obstoječe dopolnilne dejavnosti.

Cilji ukrepa:

· povečanje števila kmetijskih gospodarstev, ki opravljajo dopolnilne dejavnosti na kmetiji.
Predmet podpore:
Predmet podpore so naložbe za sledeče vrste namenov:

· predelava kmetijskih proizvodov, opredeljenih  v Prilogi 1 (mesa, mleka, vrtnin, sadja, mlevskih in škrobnih izdelkov, rastlinskih in živalskih olj in maščob, pripravljenih krmil za živali, drugih živil, pijač, lesa), medu in čebeljih izdelkov, zelišč, gozdnih sadežev in gozdnih sortimentov);
· neposredna prodaja kmetijskih proizvodov na kmetijah; 

· neposredna prodaja kmetijskih proizvodov izven  kmetije;
· turizem na kmetiji (gostinska in negostinska dejavnost – ogled kmetije in njenih značilnosti in ogled okolice kmetije, prikaz vseh del iz osnovne kmetijske in gozdarske dejavnosti, prikaz vseh del iz ostalih vrst dopolnilne dejavnosti na kmetiji, turistični prevoz potnikov z vprežnimi vozili, ježa živali, žičnice, vlečnice, sedežnice, oddaja športnih rekvizitov, oddajanje površin za piknike);

· dejavnost (storitve in izdelki), povezana s tradicionalnimi znanji na kmetiji ( oglarstvo, tradicionalno krovstvo s slamo, skodlami in skriljem, peka v kmečki peči, izdelava drobnih galanterijskih izdelkov iz lesa, zbirke, izdelava podkev, podkovno kovaštvo, tradicionalni izdelki iz zelišč in dišavnic);

· pridobivanje in prodaja energije iz obnovljivih virov na kmetiji;

· storitve s kmetijsko in gozdarsko mehanizacijo, opremo, orodji in živalmi ter oddaja le teh v najem;
· izobraževanje na kmetijah, povezano s kmetijsko, gozdarsko in dopolnilno dejavnostjo na kmetiji;
· zbiranje in kompostiranje organskih snovi;
· aranžiranje ter izdelava vencev, šopkov ipd. iz lastnega cvetja in drugih okrasnih rastlin. 

Upravičenci:
Nosilci kmetijskih gospodarstev in člani kmečkega gospodinjstva, ki se ukvarjajo ali se bodo ukvarjali z dopolnilnimi dejavnostmi na kmetijskem gospodarstvu, ki je  vpisano v register kmetijskih gospodarstev  ter   ima sedež in kmetijske površine na območju Občine Medvode. 

Splošni pogoji upravičenosti:
· izdelan načrt izvedbe projekta  s popisom del, opreme in tehnologijo, ki ga opravi za to pooblaščena pristojna institucija; 
· ponudbo oziroma predračun za nameravano investicijo;

· pridobljeno ustrezno dovoljenje za izvedbo investicije, v kolikor se za to vrsto naložbe izdajajo dovoljenja;

· mnenje pristojne strokovne službe o upravičenosti vlaganja v izbrano vrsto dopolnilne dejavnosti;

· gradbena dela morajo biti izvedena v skladu z veljavnimi predpisi o graditvi objektov, urejanju prostora in varstvu okolja;

· naložba mora biti v skladu s Standardi Skupnosti;

· upravičenci morajo po kočani investiciji izpolnjevati vse pogoje za opravljanje dopolnilne dejavnosti, določene v javnem razpisu, skladno z veljavno zakonodajo in Uredbo o vrsti, obsegu in pogojih za opravljanje dopolnile dejavnosti na kmetiji;

· fotokopija dovoljenja o registraciji dopolnilne dejavnosti ali izjavo, da bo registriral dopolnilno dejavnost najpozneje eno leto po zaključeni investiciji v primeru, če le - ta še ni registrirana;

· dejavnost se mora opravljati v okviru dopolnilne dejavnosti na kmetiji še vsaj naslednjih 5 let po zaključeni investiciji. 

Upravičeni stroški:

· gradbena in obrtniška dela,
· stroški nakupa nove opreme, vključno z računalniško programsko opremo,
· stroški promocije,
· stroški udeležbe na izobraževanjih in usposabljanjih,
· splošni stroški, povezani s pripravo in izvedbo projekta.

Podpore se ne dodelijo za:

· davke, razne takse in režijske stroške,

· stroške zavarovanja,

· stroške za refinanciranje obresti,

· za že izvedena dela, razen za izdelavo projektne dokumentacije,

· investicije, ki se izvajajo izven območja občine,

· investicije, ki so financirane iz drugih javnih sredstev Republike Slovenije in EU in nakup proizvodnih pravic.
Finančne določbe:
· bruto intenzivnost pomoči

do 50% upravičenih stroškov
· najmanjši/največji znesek dodeljene pomoči 

Najmanjši znesek dodeljene pomoči znaša 500 EUR, največji pa 5.000 EUR   na kmetijsko gospodarstvo na leto.
Skupna pomoč »de minimis«, dodeljena kateremu koli podjetju, ne  sme  presegati 200.000 EUR bruto v  katerem koli obdobju treh proračunskih let.

22. člen

Kumulacija

(2.člen Uredbe Komisije (ES) št. 1998/2006 o uporabi členov 87 in 88 Pogodbe pri pomoči de minimis)

Skupna pomoč »de minimis«, dodeljena kateremu koli podjetju, ne  sme  presegati 100.000 EUR v sektorju transporta oziroma 200.000 EUR bruto za področje predelave in trženja v  katerem koli obdobju treh proračunskih let (2.člen Uredbe Komisije (ES) št. 1998/2006 o uporabi členov 87 in 88 Pogodbe pri pomoči de minimis).
III. OSTALI UKREPI OBČINE 

23. člen

Izvajanje lokalne razvojne strategije (Leader)

(63. člen Uredbe Sveta (ES) št. 1698/2005)

Namen ukrepa:

Zagotoviti večletno podporo inovativnim partnerskim razvojnim iniciativam na podeželju, ki bodo prispevale k razvoju delovnih mest in kakovosti življenja na podeželju.

Cilji:

Izvajanje projektov po načelih Leader. 

Sredstva bodo dodeljena za upravljanje in izvajanje lokalne razvojne strategije na podlagi letnega programa Lokalne akcijske skupine. 

Upravičenci:

· lokalna akcijska skupina, priznana s strani ministrstva, pristojnega za kmetijstvo.

Pogoji upravičenosti:

- lokalna razvojna strategija, potrjena s strani ministrstva, pristojnega za kmetijstvo;
- lokalna akcijska skupina, priznana s strani ministrstva, pristojnega za kmetijstvo;
- predložen letni program upravljanja in izvajanja lokalne razvojne strategije. 

Finančne določbe:

Sredstva bodo dodeljena za upravljanje in izvajanje lokalne razvojne strategije na podlagi letnega programa Lokalne akcijske skupine. 

- do 50% opravičljivih stroškov za izvajanje projektov.

IV. NADZOR IN SANKCIJE

24. člen

(Nadzor in sankcije)

Nadzor nad namensko porabo sredstev opravlja komisija, ki jo imenuje župan. 

V primeru nenamenske porabe sredstev, pridobljenih po tem pravilniku, mora prejemnik sredstva vrniti v celoti s pripadajočimi zakonskimi obrestmi. Prejemnik izgubi tudi pravico do pridobitve drugih sredstev po tem pravilniku za naslednji dve leti. 
V. KONČNI DOLOČBI

25. člen

Z dnem uveljavitve tega pravilnika prenehata veljati Pravilnik o podelitvi subvencij za urejanje kmetijskih zemljišč v Občini Medvode  (Uradni list RS, št. 54/01) in Pravilnik o dodeljevanju proračunskih sredstev za ohranjanje in razvoj kmetijstva in podeželja v Občini Medvode (Uradni list RS, št. 79/03).
26. člen

Ta pravilnik se objavi v  Uradnem listu Republike in začne veljati 15. dan po objavi, uporablja pa se za programsko obdobje 2007-2013.

Številka: 331-1/07-6
Datum: 9.10.2007
    ŽUPAN
Stanislav Žagar l.r.

